CELEX: 62008CN0105
Language: sk
Date: 2008-03-06 00:00:00
Title: Vec C-105/08: Žaloba podaná 6. marca 2008 – Komisia Európskych spoločenstiev/Portugalská republika

9.5.2008   
            
            
               SK
            
            
               Úradný vestník Európskej únie
            
            
               C 116/15
            
         Žaloba podaná 6. marca 2008 – Komisia Európskych spoločenstiev/Portugalská republika
   (Vec C-105/08)
   (2008/C 116/26)
   Jazyk konania: portugalčina
   Účastníci konania
   
      Žalobkyňa: Komisia Európskych spoločenstiev (v zastúpení: R. Lyal a M. Afonso, splnomocnení zástupcovia)
   
      Žalovaná: Portugalská republika
   Návrhy žalobkyne
   
               —
            
            
               určiť, že Portugalská republika si tým, že zdaňuje platbu úrokov do iného štátu vo väčšej miere ako platbu úrokov subjektom, ktoré majú sídlo na území Portugalska, zavádza obmedzenia poskytovania služieb v oblasti hypotekárnych úverov a iných druhov úverov zo strany finančných inštitúcií, ktoré majú svoje sídlo v iných členských štátoch a v signatárskych krajinách dohody o EHP, nesplnila povinnosti, ktoré jej vyplývajú z článkov 49 ES a 56 ES a z článkov 36 a 40 dohody o EHP,
            
         
               —
            
            
               zaviazať Portugalskú republiku na náhradu trov konania.
            
         Žalobné dôvody a hlavné tvrdenia
   Zákon o daniach obchodných spoločností (CIS) stanovuje rozdiel v daňovom režime úrokov zaplatených finančným inštitúciám podľa toho, či tieto majú alebo nemajú sídlo na území Portugalska.
   Daň, ktorá sa v Portugalsku uplatňuje na úroky zaplatené finančným inštitúciám, ktoré nemajú sídlo v Portugalsku, v skutočnosti predstavuje omnoho väčšie daňové zaťaženie, ako to, ktoré znášajú daňoví poplatníci – rezidenti pri podobných výnosoch. Vnútroštátna právna úprava týmto spôsobom odrádza finančné inštitúcie, ktoré nemajú sídlo v Portugalsku, od toho, aby ponúkali na portugalskom trhu svoje služby, najmä v oblasti hypotekárnych úverov, a sťažuje subjektom, ktoré sú usadené v Portugalsku, prístup k službám v oblasti úverov, ktoré by im tieto inštitúcie mohli ponúknuť. Táto právna úprava teda predstavuje obmedzenie základných slobôd stanovených v článkoch 49 ES a 56 ES a v zodpovedajúcich článkoch dohody o EHP.